RS บวกยาว 4 วันติด พุ่งต่อ 5% รับซีรีย์อินเดียฟอร์มยักษ์ดันเรตติ้งช่อง 8 ผงาดขึ้น TOP3
RS บวกยาว 4 วันติด พุ่งต่อ 5% รับซีรีย์อินเดียฟอร์มยักษ์ดันเรตติ้งช่อง 8 ผงาดขึ้น TOP3 โดยล่าสุด ณ เวลา 11.28 น. อยู่ที่ระดับ 27.50 บาท เพิ่มขึ้น 1.25 บาท หรือ 4.76% สูงสุดที่ระดับ 27.50 บาท ต่ำสุดที่ระดับ 26 บาท ด้วยมูลค่าซื้อขาย 109.42 ล้านบาท 
17 เม.ย. 2561

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ณ เวลา 11.28 น. อยู่ที่ระดับ 27.50 บาท เพิ่มขึ้น 1.25 บาท หรือ 4.76% สูงสุดที่ระดับ 27.50 บาท ต่ำสุดที่ระดับ 26 บาท ด้วยมูลค่าซื้อขาย 109.42 ล้านบาท โดยราคาหุ้น RS ปรับตัวขึ้นแรงต่อเนื่องเป็นวันที่ 4 นับตั้งแต่ราคาหุ้นยืนที่ระดับ 24.10 บาท เมื่อวันที่ 9 เม.ย. 61

ด้านนายสุรชัย เชษฐโชติศักดิ์ ประธานเจ้าหน้าที่บริหาร RS เปิดเผยว่า ภาพรวมการแข่งขันในอุตสาหกรรมดิจิทัลทีวียังคงดุเดือดเข้มข้น แต่ในส่วนของช่อง 8 นับว่าประสบความสำเร็จเกินคาด เนื่องจากได้เอเยนซี่ชั้นนำตอบรับแน่น ทำให้สามารถปิดจองโฆษณาได้ตามเป้า หลังเรตติ้งพุ่งแรงมีเสถียรภาพติดกลุ่มผู้นำทีวี โดยเฉพาะช่วงไพร์มไทม์ผงาด TOP3 ของประเทศ เพราะได้ซีรีส์อินเดียฟอร์มยักษ์เป็นคอนเทนต์แม่เหล็ก ทั้ง “หนุมาน สงครามมหาเทพ” และ “ลิขิตแค้นแสนรัก” เป็นแรงส่งตอกย้ำการเป็นผู้นำรายแรกที่ปลุกกระแสตลาดซีรีส์อินเดียฟีเวอร์ในเมืองไทย
ทั้งนี้ บริษัทยังจะเดินหน้าต่อยอดความสำเร็จทันทีตอกย้ำคอนเซ็ปต์ “เข้มทุกเรื่องราว สุดทุกอารมณ์” โดยเตรียมนำซีรี่ส์อินเดียที่มีงบประมาณงานสร้างพันล้านยิ่งใหญ่ที่สุดของประเทศอินเดียกว่า 10 เรื่อง มานำเสนอสู่สายตาคนไทยทั้งประเทศ อาทิ พิฆเนศ มหาเทพไอยรา, วัลลัภ มหาราชรักสุดแผ่นดิน, บาจิราวมหาเสนายอดนักรบ, มหาราชรานจิตซิงห์, ตระกูลแค้นแผนรัก, อสรพิษรักข้ามภาพ และวิชกัญญา ลางรักอวตาร และละครฟอร์มใหญ่ใหม่แกะกล่องครบทุกรสลงผังอีก 10 เรื่องรวด
รวมทั้งมีแผนนำภาพยนตร์บอลลีวู้ดโปรดักชั่นสุดอลังการกว่า 30 เรื่องมาให้ดูเร็วๆ นี้ ขณะที่มีแผนขยายเวลาละครช่วงเย็นเพิ่มอีก 5 วันรวด คือ ทุกวันจันทร์ถึงศุกร์ และยังเตรียมผลิตรายการมวยมันส์สุดทุกอารมณ์เอาใจคอกีฬาทั้งประเทศเพื่อออกอากาศภายในไตรมาส 2/61
สำหรับคอนเทนต์ใหม่ในเดือน เม.ย.นี้ ประกอบด้วย ซีรีส์อินเดียฟอร์มยักษ์ระดับโลกที่ใช้ทุนสร้างพันล้าน 2 เรื่อง 2 แนว “อภินิหารเจ้าหญิงจันตระการตา” แนวแฟนตาซี และ “เล่ห์ร้ายพ่ายรัก” แนวแอคชั่น รวมทั้งละครใหม่แกะกล่อง “เสน่ห์นางครวญ” แนวพีเรียดดราม่า
นอกจากนี้ วันที่ 29 เม.ย.นี้เตรียมถ่ายทอดสดมวยโลกช่อง 8 (HBO) ส่งตรงมาจากรัฐนิวยอร์ก ประเทศสหรัฐอเมริกา พร้อมทั้งได้ปรับฉากใหม่รายการข่าวทุกช่วงเวลาฉลองแชมป์เรตติ้งอันดับ 1 และเอาใจคอข่าวขยายเวลารายการ  “เจาะประเด็น” ให้รับชมเต็มอิ่มจุใจ 60 นาทีเต็ม